বাংলাদেশ সীমান্তে বেড়া দিতে বিএসএফকে জমি রাজ্যের

ওয়েব ডেস্ক: ভারতের সঙ্গে বাংলাদেশের সীমান্তে ফাঁকা জায়গায় কাঁটাতারের বেড়া দেওয়ার উদ্যোগ নতুন করে সম্প্রতি শুরু হয়েছে। জমি সমস্যার (Land Problem) জন্য অনেক ক্ষেত্রে অসুবিধা হচ্ছিল। এবার রাজ্য সরকার সিদ্ধান্ত নিল বিএসএফকে (BSF) সরকারি খাস জমি দেওয়া হবে। সোমবার মন্ত্রিসভার বৈঠকে ওই সিদ্ধান্ত নেওয়া হয়েছে। নদীয়া জেলার করিমপুরে বেড়া দেওয়া হবে। ভারত-বাংলাদেশ সীমান্তে বরাবর কাঁটাতার বেড়ার ফাঁকা অংশ পূরণ করার জন্য ০.৯০ একর সরকারি খাস জমি হস্তান্তর হবে। বিএসএফ এই জমি সমস্যার কথা অনেক দিন ধরেই জানাচ্ছিল। কাঁটাতারের বেড়া দিতে ও আউটপোস্ট তৈরি করতে সমস্যা হচ্ছিল ভারতীয় সীমান্তরক্ষী বাহিনীর। এই নদীয়াতেই কৃষ্ণগঞ্জ থানার মাজদিয়ায় গত শুক্রবার তিনটি বাঙ্কার উদ্ধার হয়েছে। সেখান থেকে দেড় কোটি টাকার নিষিদ্ধ কাশির সিরাপ বাজেয়াপ্ত করেছে বিএসএফ।

বাংলাদেশের সঙ্গে ভারতের ৪ হাজার কিলোমিটারের বেশি সীমান্ত রয়েছে। তার মধ্যে দুই হাজার কিলোমিটারের বেশি অংশে সীমান্ত অরক্ষিত। সম্প্রতি বাংলাদেশে অস্থিরতা বেড়েছে। যার জেরে নতুন করে সীমান্তে বেড়া দেওয়ার কাজ শুরু হয়েছে। সেই বেড়া দিতে গিয়ে বিএসএফের সঙ্গে বাংলাদেশের বিজিবির চাপানউতোরে উত্তেজনার সৃষ্টি হয়। এমনকী দুই দেশের গ্রামবাসীরা মৃদু সংঘর্ষে জড়িয়ে পড়ে।

আরও পড়ুন: বাংলায় আরও একজোড়া এসটিএফ থানা! বড় প্রস্তাব দিল মন্ত্রিসভা